Ανακοίνωση σύμφωνα με το άρθρο 19 παράγραφος 3 του κανονισμού αριθ. 17 του Συμβουλίου

Υπόθεση COMP/C1/N.38.369 - Rahmenvertrag T-Mobile Deutschland/VIAG Interkom (Κοινοποίηση)

(2002/C 189/04)

(Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΗ

1. Την 1η Φεβρουαρίου 2002, οι εταιρίες T-Mobile Deutschland GmbH ("T-Mobile") και VIAG Interkom GmbH ("VIAG") κοινοποίησαν στην Επιτροπή συμφωνία πλαίσιο της 20ής Σεπτεμβρίου 2001 όσον αφορά την κοινή χρήση υποδομής και την εθνική περιαγωγή για την τρίτη γενιά κινητών τηλεπικοινωνιών GSM ("3G") στη γερμανική αγορά. Στην κοινοποίησή τους η T-Mobile και η VIAG ("οι συμβαλλόμενοι") ζήτησαν τη χορήγηση αρνητικής πιστοποίησης σύμφωνα με το άρθρο 81 παράγραφος 1, ή απαλλαγής σύμφωνα με το άρθρο 81 παράγραφος 3 της συνθήκης ΕΚ(1).

2. Το Φεβρουάριο του 2002 η Επιτροπή δημοσίευσε το ουσιώδες περιεχόμενο της κοινοποιηθείσας συμφωνίας καλώντας τους τρίτους ενδιαφερόμενους να της γνωστοποιήσουν τις παρατηρήσεις τους(2). Η Επιτροπή έχει ολοκληρώσει την εξέταση της κοινοποιηθείσας συμφωνίας και έλαβε προκαταρκτική θέση. Η παρούσα ανακοίνωση δημοσιεύεται σύμφωνα με το άρθρο 19 παράγραφος 3 του κανονισμού 17/62 προκειμένου να δοθεί στους τρίτους ενδιαφερόμενους η δυνατότητα να γνωστοποιήσουν τις παρατηρήσεις τους σχετικά με την προτεινόμενη προσέγγιση της Επιτροπής. Οι τρίτοι ενδιαφερόμενοι μπορούν να υποβάλουν τις παρατηρήσεις τους στην Επιτροπή εντός προθεσμίας ενός μήνα από τη δημοσίευση της παρούσας ανακοίνωσης στην Επίσημη Εφημερίδα.

2. ΤΑ ΣΥΜΒΑΛΛΟΜΕΝΑ ΜΕΡΗ

3. Η T-Mobile αποτελεί φορέα εκμετάλλευσης ψηφιακών κινητών δικτύων τηλεπικοινωνιών και υπηρεσιών στη Γερμανία που χρησιμοποιεί την οικογένεια προτύπων GSM. Η T-Mobile εκμεταλλεύεται δίκτυο GSM παρέχει υπηρεσίες GSM στη Γερμανία βάσει άδειας GSM 900, και διαθέτει άδεια παγκόσμιου συστήματος κινητών τηλεπικοινωνιών (UMTS) στη Γερμανία από τον Αύγουστο του 2000(3). Η εν λόγω εταιρία ανήκει πλήρως στην T-Mobile International AG, η οποία με τη σειρά της είναι θυγατρική υπό την πλήρη κυριότητα της Deutsche Telekom AG ("DTAG"), που αποτελεί τον εγκατεστημένο φορέα εκμετάλλευσης σταθερού δικτύου.

4. Η T-Mobile έχει συμφέροντα σε φορείς εκμετάλλευσης κινητών τηλεπικοινωνιών στο Ηνωμένο Βασίλειο (One2One, T-Motion, Virgin Mobile), στην Aυστρία (max.mobil.), στην Τσεχική Δημοκρατία (Radiomobil) και στις ΗΠΑ (VoiceStream). Η T-Mobile International AG έχει επίσης θυγατρικές που αναπτύσσουν δραστηριότητες στις Κάτω Χώρες (BEN, CMobil), στη Ρωσία (MTS) και στην Πολωνία (PTC). Κατά το οικονομικό έτος 2000, η T-Mobile International AG πραγματοποίησε παγκόσμιο κύκλο εργασιών ύψους 6,5 δισ. ευρώ και η DTAG παγκόσμιο κύκλο εργασιών ύψους 40,9 δισ. ευρώ.

5. Η VIAG αποτελεί επίσης φορέα εκμετάλλευσης ψηφιακών κινητών δικτύων τηλεπικοινωνιών και υπηρεσιών στη Γερμανία, βάσει άδειας 1800 GSM χορηγηθείσας το 1997, και τον Αύγουστο του 2000 έλαβε άδεια UMTS. Η VIAG αποτελεί θυγατρική υπό την πλήρη κυριότητα της mmO2 plc, πρώην BT Cellnet limited, εταιρία η οποία προηγουμένως ήταν υπό τον έλεγχο της British Telecommunications plc. Η εταιρία mmO2 εκμεταλλεύεται, μέσω των θυγατρικών της, δίκτυα στο Ηνωμένο Βασίλειο (BT Cellnet and BT3G), στη Γερμανία (VIAG), στις Κάτω Χώρες (Telfort), στη Δημοκρατία της Ιρλανδίας (Digifone) και στη νήσο του Μαν (Manx Telecom). Το 2000, ο όμιλος εταιριών BT πραγματοποίησε παγκόσμιο κύκλο εργασιών ύψους 31 δισ. ευρώ.

3. ΠΡΟΪΟΝΤΑ/ΥΠΗΡΕΣΙΕΣ

6. Οι υπηρεσίες 3G είναι συστήματα κινητών επικοινωνιών "ικανά να στηρίξουν ιδιαίτερα καινοτόμες υπηρεσίες πολυμέσων, πέραν της ικανότητας των συστημάτων δεύτερης γενιάς, όπως τα GSM, και ικανά να συνδυάσουν τη χρήση επίγειων και δορυφορικών συνιστωσών(4). Τα χαρακτηριστικά των εν λόγω υπηρεσιών είναι i) η πολυμεσική δυνατότητά τους και οι εφαρμογές πλήρους και χαμηλής κινητικότητας σε διαφορετικά γεωγραφικά περιβάλλοντα πέραν των ικανοτήτων 2G· ii) η αποτελεσματική πρόσβαση στις υπηρεσίες του Internet, ενδοδικτύων και λοιπών υπηρεσιών πρωτοκόλλου Internet· iii) η υψηλή ποιότητα μετάδοσης ομιλίας αντίστοιχη με την ποιότητα των σταθερών δικτύων· iv) η φορητότητα υπηρεσιών σε περιβάλλοντα 3G· v) λειτουργία σε συνεχές και αδιάκοπο περιβάλλον που περιλαμβάνει πλήρη περιαγωγή μεταξύ GSM και μεταξύ των επίγειων και δορυφορικών συνιστωσών των δικτύων UMTS. Με την εν λόγω συμφωνία οι συμβαλλόμενοι έχουν ως στόχο να εισέλθουν στη γερμανική εθνική αγορά ή στις αγορές υποδομής 3G και χονδρικών υπηρεσιών περιαγωγής. Μολονότι η συμφωνία προωθεί την είσοδο κάθε συμβαλλομένου χωριστά στην αγορά ή στις αγορές λιανικών υπηρεσιών 3G, η συμφωνία δεν αφορά άμεσα τις λιανικές αγορές.

7. Τα προϊόντα/υπηρεσίες που αφορά άμεσα η εν λόγω κοινοποίηση είναι α) η πρόσβαση στην υποδομή 3G και η κοινή χρήση της, και β) η χονδρική πρόσβαση στην εθνική περιαγωγή 3G. Οι υπάρχοντες ή δυνητικοί ανταγωνιστές στις εν λόγω αγορές είναι οι άλλοι τέσσερις δικαιοδόχοι για δίκτυα και υπηρεσίες 3G στη Γερμανία, και οι δυνητικοί ανταγωνιστές ενδέχεται να περιλαμβάνουν τρίτα μέρη που μεταπωλούν χονδρικές υπηρεσίες περιαγωγής και την πρόσβαση σε αυτές στο δίκτυο των εν λόγω άλλων φορέων εκμετάλλευσης ή στα δίκτυα των συμβαλλομένων. Δεδομένου ότι τα δίκτυα και οι υπηρεσίες 3G δεν έχουν ακόμη αναπτυχθεί, δεν είναι δυνατόν να εκτιμηθούν οριστικά ούτε τα μερίδια αγοράς ούτε η δυνατότητα αμοιβαίας υποκατάστασης μεταξύ των υπηρεσιών 2G και 3G.

4. ΝΟΜΙΚΟ ΙΣΤΟΡΙΚΟ ΚΑΙ ΠΡΑΓΜΑΤΙΚΑ ΠΕΡΙΣΤΑΤΙΚΑ

4.1. Η ανάπτυξη της τρίτης γενιάς κινητών επικοινωνιών στην ΕΕ

8. Μέχρι στιγμής τα ψηφιακά δίκτυα κινητών επικοινωνιών και υπηρεσιών στην ΕΕ έχουν βασισθεί στην οικογένεια προτύπων GSM. Οι ευρωπαϊκές εταιρίες τηλεπικοινωνιών προετοιμάζουν την ανάπτυξη δικτύων κινητών επικοινωνιών και υπηρεσιών χρησιμοποιώντας την τρίτη γενιά ("3G") της οικογένειας προτύπων GSM(5). Η 3G θα συνδυάσει την ασύρματη κινητή τεχνολογία με τις υψηλές ικανότητες μετάδοσης δεδομένων και θα διευκολύνει την πρόσβαση των καταναλωτών στις υπηρεσίες Internet μέσω των κινητών συσκευών τους. Η ανάπτυξή της στην ΕΕ βασίζεται σε μια κοινή τεχνολογική πλατφόρμα, στο παγκόσμιο σύστημα κινητών τηλεπικοινωνιών ("UMTS"), στην εναρμόνιση του φάσματος ραδιοσυχνοτήτων και στον ορισμό ενός εναρμονισμένου κανονιστικού περιβάλλοντος.

9. Για την επίτευξη των εν λόγω στόχων εναρμόνισης, το Ευρωπαϊκό Κοινοβούλιο και το Συμβούλιο εξέδωσαν το 1997 οδηγία σχετικά με κοινό πλαίσιο γενικών και ειδικών αδειών στον τομέα των τηλεπικοινωνιακών υπηρεσιών(6). Μετά την εν λόγω οδηγία εκδόθηκε στο τέλος του 1998 απόφαση σχετικά με τη συντονισμένη εισαγωγή τρίτης γενιάς συστήματος κινητών και ασύρματων επικοινωνιών (UMTS) στην Κοινότητα(7). Η εν λόγω απόφαση καλεί τα κράτη μέλη να επιτρέψουν την εισαγωγή υπηρεσιών UMTS στην επικράτειά τους μέχρι την 1η Ιανουαρίου 2002 και τονίζει το ρόλο τεχνικών φορέων όπως της Ευρωπαϊκής Διάσκεψης Υπηρεσιών Ταχυδρομείων και Τηλεπικοινωνιών ("CEPT") και του Ευρωπαϊκού Ινστιτούτου Τυποποίησης στον τομέα των τηλεπικοινωνιών ("ETSI") όσον αφορά την εναρμόνιση της χρήσης συχνοτήτων και την προώθηση κοινού και ανοικτού προτύπου για την παροχή συμβατών υπηρεσιών UMTS σε όλη την Ευρώπη.

10. Τέλος, το Μάρτιο του 2001 η Επιτροπή δημοσίευσε ανακοίνωση στην οποία περιγράφεται η τρέχουσα κατάσταση και η περαιτέρω πορεία για την εισαγωγή κινητών επικοινωνιών τρίτης γενιάς στην ΕΕ(8). Στην εν λόγω ανακοίνωση λαμβάνεται υπόψη ότι η δύσκολη χρηματοοικονομική κατάσταση των φορέων εκμετάλλευσης τηλεπικοινωνιών σε όλη την ΕΕ σε συνδυασμό με το υψηλό κόστος των επενδύσεων στην υποδομή οδηγούν τους φορείς εκμετάλλευσης στη σύναψη συμφωνιών για κοινή χρήση υποδομής. Η εν λόγω ανακοίνωση καταλήγει στο συμπέρασμα ότι θα πρέπει κατ'αρχήν να ενθαρρύνεται η οικονομικά συμφέρουσα κοινή χρήση υποδομής δικτύου, υπό τον όρο ότι τηρούνται οι κανόνες ανταγωνισμού και η σχετική κοινοτική νομοθεσία(9). Σε μία συμπληρωματική έκθεση, η Επιτροπή τόνισε τη συνέχιση της συνεργασίας με τις κρατικές υπηρεσίες με στόχο να ακολουθηθεί η καλύτερη πρακτική για τη κοινή χρήση δικτύου(10).

4.2. Κοινή χρήση δικτύου

11. Η βασική διάκριση που αφορά τη συμφωνία κοινής χρήσης δικτύου των συμβαλλομένων είναι αυτή μεταξύ του δικτύου πρόσβασης ραδιοεπικοινωνίας ("RAN") και του δικτύου πυρήνα ή κορμού.

12. RAN: Αυτό περιλαμβάνει θέσεις ιστού/κεραίας, ερμάρια στήριξης θέσης ("SSC") και παροχή ενέργειας, καθώς και κεραίες, συμπλέκτες, ζεύξεις μετάδοσης, κόμβους Β, δηλαδή τους σταθμούς βάσης που λαμβάνουν και αποστέλλουν δεδομένα μέσω συχνοτήτων και ελέγχουν μια συγκεκριμένη κυψέλη δικτύου, και τους ελεγκτήρες δικτύου ραδιοεπικοινωνίας ("RNC") που ο κάθε ένας ελέγχει σειρά από ανάλογους κόμβους Β που συνδέονται με το δίκτυο πυρήνα.

13. Δίκτυο πυρήνα: αυτό είναι το νοήμον τμήμα του δικτύου που συνίσταται σε κινητά κέντρα μεταγωγής ("MSC"), διάφορους κόμβους στήριξης, πλατφόρμες υπηρεσιών, οικείους καταχωρητές θέσης αναζήτησης πελατών και κέντρα λειτουργικού ελέγχου και συντήρησης. Το εν λόγω δίκτυο συνδέεται με το σταθερό δίκτυο ISDN (ψηφιακό δίκτυο ολοκληρωμένων υπηρεσιών) και τα δίκτυα Internet.

>PIC FILE= "C_2002189EL.002301.TIF">

14. H κοινή χρήση του δικτύου 3G μπορεί να λάβει χώρα σε διάφορα επίπεδα και συνεπάγεται διαφορετικούς βαθμούς συνεργασίας. Ο βαθμός ανεξαρτησίας που διατηρούν οι φορείς εκμετάλλευσης εξαρτάται από το ποια στοιχεία των δικτύων χρησιμοποιούν από κοινού καθώς και από την υπόλοιπη δυνατότητά τους να εγκαθιστούν ξεχωριστά στοιχεία (ελευθερία σχεδιασμού). Ανάλογα με το βαθμό κοινής χρήσης του δικτύου, είναι δυνατόν να γίνει διάκριση μεταξύ της κοινής χρήσης:

- θέσεων, που κυμαίνεται από την κοινή χρήση μεμονωμένων θέσεων ιστού μέχρι την κοινή χρήση πλέγματος (που απαιτεί την ομοιόμορφη αρχιτεκτονική των δικτύων), και μπορεί να περιλαμβάνει την υποδομή στήριξης θέσης, όπως τα ερμάρια στήριξης θέσης (SSC),

- σταθμών βάσης (κόμβοι Β) και κεραιών,

- ελεγκτήρων δικτύου ραδιοεπικοινωνίας ("RNC"),

- δικτύων πυρήνα, συμπεριλαμβανομένων των κινητών κέντρων μεταγωγής ("MSC") και διαφόρων βάσεων δεδομένων,

- συχνοτήτων.

Τέλος, η εθνική περιαγωγή αφορά μια κατάσταση στην οποία οι φορείς εκμετάλλευσης δεν χρησιμοποιούν από κοινού κανένα στοιχείο δικτύου αλλά ο ένας το δίκτυο του άλλου προκειμένου να παράσχουν υπηρεσίες στους πελάτες τους.

15. Στην κοινοποίησή τους οι συμβαλλόμενοι χρησιμοποιούν τον όρο "εκτεταμένη κοινή χρήση θέσης" για την κοινή χρήση υποδομής μέχρι του επιπέδου, αλλά εξαιρουμένων, των κόμβων Β και των RNC (βλέπε την πρώτη περίπτωση ανωτέρω). Οι συμβαλλόμενοι χρησιμοποιούν τον όρο "κοινή χρήση RAN" μόνο για την κοινή χρήση του πλήρους δικτύου πρόσβασης ραδιοεπικοινωνίας, μέχρι του επιπέδου και συμπεριλαμβανομένων των κόμβων Β και των RNC (βλέπε την πρώτη, δεύτερη και τρίτη περίπτωση ανωτέρω). Οι συμβαλλόμενοι δεν προβλέπουν την από κοινού χρήση των δικτύων πυρήνα, αλλά η συμφωνία τους καλύπτει την εθνική περιαγωγή εκτός των περιοχών στις οποίες προβλέπεται η εκτεταμένη από κοινού χρήση θέσης, αντίστοιχα η κοινή χρήση RAN.

4.3. Το Εθνικό Κανονιστικό Πλαίσιο

16. Εκτός από το κοινοτικό δίκαιο, οι ισχύουσες εθνικές απαιτήσεις αδειοδότησης και κανονισμών πρέπει να ληφθούν υπόψη στο πλαίσιο της κοινής χρήσης υποδομής δικτύου(11). Τόσο το γενικό εθνικό κανονιστικό πλαίσιο στη Γερμανία και οι όροι των αδειών 3G των συμβαλλόμενων καθορίζουν τις παραμέτρους για την κοινή χρήση δικτύου. Οι εν λόγω παράμετροι περιλαμβάνουν:

- απαιτήσεις όσον αφορά την ανάπτυξη δικτύου από άποψη αποτελεσματικής κάλυψης σε σχέση με συγκεκριμένο χρονοδιάγραμμα, ήτοι απαίτηση για κάλυψη του 25 % του πληθυσμού μέχρι το τέλος του 2003 και του 50 % του πληθυσμού μέχρι το τέλος του 2005, στην οποία οι συμβαλλόμενοι δεν μπορούν να ανταποκριθούν με εθνική περιαγωγή αλλά μόνο με κοινή χρήση υποδομής·

- γενικές υποχρεώσεις όσον αφορά, για παράδειγμα, την κοινή χρήση θέσης και κεραίας σε σχέση με περιορισμούς που θέτουν ο προγραμματισμός και η προστασία του περιβάλλοντος·

- περιορισμοί όσον αφορά το βαθμό επιτρεπόμενης κοινής χρήσης δικαίου, για παράδειγμα, σε σχέση με την κοινή χρήση νοημοσύνης δικτύου και ευαίσθητων στοιχείων όσον αφορά τους πελάτες.

17. Για την κοινοποιηθείσα συμφωνία η αρμόδια εθνική κανονιστική αρχή ("ΕΚΑ") στον τομέα των τηλεπικοινωνιών είναι η Γερμανική Κανονιστική Αρχή για τα Ταχυδρομεία και τις Τηλεπικοινωνίες (/Regulierungsbehörde für Telekommunikation und Post - "RegTP"). Η RegTP δημοσίευσε τον Ιούνιο του 2001 έναν γενικό οδηγό στον οποίο αντιμετωπίζεται θετικά η κοινή χρήση υποδομής υπό την προϋπόθεση ότι πληρούνται ορισμένοι όροι(12).

18. Συγκεκριμένα, η RegTP απέκλεισε την κοινή χρήση του δικτύου πυρήνα και την συνεκμετάλλευση φάσματος, αλλά επέτρεψε την κοινή χρήση θέσεων, ιστών, κεραιών, καλωδίων και συμπλεκτών καθώς και την κοινή χρήση ερμαρίων στήριξης θέσης και την κοινή χρήση λογικά διακριτών κόμβων Β καθώς και RNC(13), υπό τον όρο ότι:

- κάθε κάτοχος αδείας έχει ανεξάρτητο έλεγχο του δικού του λογικού κόμβου Β, αντίστοιχα RNC,

- δεν γίνεται ανταλλαγή δεδομένων (όπως δεδομένων πελατών) πέραν της απαιτούμενης για τεχνικές λειτουργίες,

- διαχωρισμός των κέντρων λειτουργικού ελέγχου και συντήρησης,

- πρόσθετοι ίδιοι κόμβοι Β αντίστοιχα πρόσθετοι ίδιοι RNC μπορούν να χρησιμοποιηθούν προκειμένου να εξασφαλισθεί η ανεξαρτησία προγραμματισμού, και οι ίδιοι κόμβοι Β ενός φορέα εκμετάλλευσης που χρησιμοποιεί αποκλειστικά ο ίδιος συνδέονται με τους δικούς του λογικούς RNC,

- δεν υπάρχει περιφερειακή διαίρεση περιοχών κάλυψης που αποκλείουν την αλληλεπικάλυψη περιοχών δικτύου και κάλυψης: αυτό σημαίνει ότι οι συμβαλλόμενοι ενδέχεται να μην αποφασίσουν να καλύψουν ο καθένας μια μόνο ιδιαίτερη και διαφορετική γεωγραφική περιοχή και να βασισθούν στην περιαγωγή μέσω του δικτύου του άλλου συμβαλλόμενου στις περιοχές αυτές που το δικό τους δίκτυο δεν διαθέτει κάλυψη.

19. Στις 7 Δεκεμβρίου 2001 η RegTP διαπίστωσε ότι η συμφωνία πλαίσιο των συμβαλλομένων εναρμονίζεται με τους εν λόγω κανονιστικούς περιορισμούς, υπό τον όρο ότι οι συμβαλλόμενοι ικανοποιούν στις απαιτήσεις ενός λογικά ανεξάρτητου ελέγχου κόμβων Β και RNC. Επιπλέον, η RegTP, ως όρο για την έγκρισή της, επέβαλε στους συμβαλλομένους την υποχρέωση να υποβάλουν εκθέσεις όσον αφορά τη γεωγραφική κατανομή της από κοινού χρησιμοποιούμενης υποδομής, και την τήρηση των αντίστοιχων υποχρεώσεών τους όσον αφορά την κάλυψη του 50 % του πληθυσμού.

20. Λαμβάνοντας υπόψη την αρχή της υπεροχής του κοινοτικού δικαίου, το εθνικό κανονιστικό πλαίσιο και οι κοινοτικοί κανόνες ανταγωνισμού εφαρμόζονται παράλληλα και σωρευτικά. Οι εθνικοί κανόνες ενδέχεται να μην αντίκεινται στους κανόνες ανταγωνισμού της ΕΕ, αλλά η συμβατότητα με τους εθνικούς κανόνες και κανονισμούς δεν μπορεί να προδικάσει το αποτέλεσμα μιας εξέτασης σύμφωνα με τους κανόνες ανταγωνισμού της ΕΕ. Κατά συνέπεια, απαιτείται η πλήρης εκτίμηση της κοινοποιηθείσας συμφωνίας σύμφωνα με τους κανόνες ανταγωνισμού της ΕΕ.

5. Η ΣΥΜΦΩΝΙΑ

21. Στις 20 Σεπτεμβρίου 2001 οι συμβαλλόμενοι συνήψαν συμφωνία πλαίσιο με την οποία καθορίζονται οι κύριοι όροι για τη συνεργασία τους όσον αφορά υποδομή 3G. Οι στόχοι της συμφωνίας είναι να επιτευχθεί αποδοτικότητα των κεφαλαιουχικών δαπανών και μείωση των δαπανών λειτουργίας· να επεκταθεί η γεωγραφική κάλυψη περιορίζοντας τις επιπτώσεις στο περιβάλλον και να τοποθετηθεί έγκαιρα η υποδομή δικτύου 3G. Σύμφωνα με τους όρους της συμφωνίας πλαίσιο, οι συμβαλλόμενοι θα συνεργασθούν βάσει:

i) Εκτεταμένη κοινή χρήση θέσης: κοινή χρήση στοιχείων της υποδομής θέσης, όπως θέσεις ιστού, ερμάρια στήριξης θέσης ("SSC") και παροχή ενέργειας, καθώς και ενδεχομένως κεραίες, συμπλέκτες και ζεύξεις μετάδοσης, εντός γεωγραφικής περιοχής ικανής να επιτρέψει στους συμβαλλόμενους να τηρήσουν την υποχρέωσή τους όσον αφορά την κάλυψη του πληθυσμού·

ii) Κοινή χρήση δικτύου πρόσβασης ραδιοεπικοινωνίας ("RAN"): κοινή χρήση κόμβων B (δηλ. των σταθμών βάσης που λαμβάνουν και αποστέλλουν δεδομένα μέσω συχνοτήτων και ελέγχουν μια συγκεκριμένη κυψέλη δικτύου) και των ελεγκτήρων δικτύου ραδιοεπικοινωνιών ("RNC"), που ο κάθε ένας ελέγχει σειρά κόμβων B οι οποίοι συνδέονται με το δίκτυο πυρήνα·

iii) Εθνική περιαγωγή: για το υπόλοιπο τμήμα του πληθυσμού (δηλ. άνω και πέρα των υποχρεώσεων κάθε συμβαλλόμενου για κάλυψη 50 %) προβλέπεται αμοιβαία εθνική περιαγωγή στην υποδομή ομοιογενούς δικτύου του άλλου συμβαλλομένου που δεν υπόκειται στην υποχρέωση κοινής χρήσης θέσης ή RAN.

Οι συμβαλλόμενοι θα διατηρήσουν χωριστά δίκτυα πυρήνα και χωριστά παροχή υπηρεσιών, και δεν θα χρησιμοποιούν από κοινού τις συχνότητές τους. Η συμφωνία δεν είναι αποκλειστική, στο βαθμό που και οι δύο συμβαλλόμενοι μπορούν να συνάψουν συμφωνίες όσον αφορά την εκτεταμένη κοινή χρήση θέσης, την κοινή χρήση RAN και την εθνική περιαγωγή με τρίτα μέρη (ρήτρα 1.3). Οι κύριες διατάξεις της συμφωνίας παρατίθενται με περισσότερες λεπτομέρειες στη συνέχεια.

5.1. Eκτεταμένη κοινή χρήση θέσης

22. Κάθε συμβαλλόμενος θα κατασκευάσει τη δική του υποδομή ομοιογενούς δικτύου, αλλά θα συνεργασθεί βάσει της εκτεταμένης κοινής χρήσης θέσης εντός περιοχής που αντιστοιχεί στις υποχρεώσεις του βάσει της χορηγηθείσας άδειας για κάλυψη του πληθυσμού κατά 50 % μέχρι το τέλος του 2005. Βάσει της συμφωνίας, η εκτεταμένη κοινή χρήση θέσης περιλαμβάνει την κοινή χρήση ερμαρίων στήριξης θέσης ("SSC"), την από κοινού παροχή ενέργειας και ενδεχομένως την κοινή χρήση κεραιών, συμπλεκτών και ζεύξεων μετάδοσης.

23. Η συμφωνία καθορίζει κανόνες για τον προσδιορισμό των θέσεων που ενδέχεται να αποτελέσουν το αντικείμενο συμφωνιών κοινής χρήσης. Στη ρήτρα 2.1 ορίζεται ότι, πρώτον, κάθε συμβαλλόμενος καταρτίζει τα δικά του σχέδια ανάπτυξης ανεξάρτητα· δεύτερον, τα σχέδια διαιρούνται σε περιόδους προγραμματισμού διάρκειας 18 μηνών αναφέροντας τις αντίστοιχες περιοχές που η T-Mobile και η VIAG προτίθενται να αναπτύξουν. Οι γεωγραφικές περιοχές που οι συμβαλλόμενοι θεωρούν σχετικές για την ανεξάρτητη ανάπτυξη των δικτύων τους θα συγκρίνονται περιοδικά και οι περιοχές στις οποίες υπάρχει αλληλεπικάλυψη μπορούν να χαρακτηριστούν ως περιοχές κοινής χρήσης υποδομής. Οι αντίστοιχοι τοπικοί κλάδοι των συμβαλλομένων σε τεχνικό επίπεδο θα καθορίσουν ποιες θέσεις θα πρέπει να υπαχθούν στην εκτεταμένη κοινή χρήση θέσης λαμβάνοντας υπόψη την ελαχιστοποίηση του κόστους.

24. Η ρήτρα 3.2 ορίζει ειδικά ότι οι συμβαλλόμενοι δεν μπορούν να κατέχουν ή να ελέγχουν από κοινού τα στοιχεία της εκτεταμένης κοινής χρήσης θέσης. Ωστόσο, ο συμβαλλόμενος που κατέχει ή ελέγχει τα συγκεκριμένα στοιχεία μιας θέσης υπό κοινή χρήση, πρέπει να επιτρέψει τη χρήση τους από τον άλλο συμβαλλόμενο. Σύμφωνα με τη ρήτρα 3.3. μια διμερής συμφωνία πλαίσιο που δεν έχει ακόμη συναφθεί θα καθορίσει την κοινή και ωφέλιμη χρήση και θα ρυθμίσει το κόστος για τις θέσεις κοινής χρήσης.

25. Η συμφωνία περιέχει επίσης εγγυήσεις όσον αφορά την ανταλλαγή εμπιστευτικών πληροφοριών. Η ρήτρα 2.6 ορίζει ότι μπορούν να ανταλλαγούν μόνο πληροφορίες που είναι απαραίτητες προκειμένου να υλοποιηθεί τεχνικά η εκτεταμένη κοινή χρήση θέσης. Η συμφωνία απαγορεύει ιδίως την ανταλλαγή εμπορικά ευαίσθητων πληροφοριών σχετικά με τους πελάτες.

5.2. Κοινή χρήση RAN

26. Το τμήμα 4 της συμφωνίας αφορά τη συνεργασία με τη μορφή κοινής χρήσης RAN. Βάσει της συμφωνίας, η κοινή χρήση RAN μπορεί να περιλαμβάνει την πρόσθετη κοινή χρήση κοινών φυσικών κόμβων Β και κοινών φυσικών ελεγκτήρων δικτύου ραδιοεπικοινωνιών ("RNC"). (Για να παραμείνει η συμφωνία στο πλαίσιο που καθορίστηκε από την RegTP, οι κόμβοι B θα πρέπει να χωρίζονται λογικά από τους RNC.) Η ρήτρα 4.1 ορίζει ότι οι συμβαλλόμενοι πρέπει να συντάξουν μελέτη σκοπιμότητας όσον αφορά την κοινή χρήση RAN πριν την 30ή Ιουνίου 2002. Η ρήτρα 4.2 ορίζει ότι εάν η κοινή χρήση RAN είναι εφικτή, οι συμβαλλόμενοι θα συνάψουν συμφωνία που θα ρυθμίζει την εφαρμογή της το ταχύτερο δυνατό. Ωστόσο, καθώς δεν έχει καθοριστεί ακόμα αν είναι εφικτή η κοινή χρήση RAN, η Επιτροπή επιφυλάσσεται γι αυτό το ζήτημα.

5.3. Εθνική περιαγωγή

27. Εκτός της περιοχής που απαιτείται για την επίτευξη κάλυψης του πληθυσμού κατά 50 %, δεν προτείνεται εκτεταμένη κοινή χρήση θέσης και/ή RAN. Αντ' αυτού οι συμβαλλόμενοι θα δημιουργήσουν τη δική τους αντίστοιχη υποδομή 3G και κάθε συνεργασία θα περιοριστεί στη χονδρική αγορά εθνικής περιαγωγής με κυκλωματομεταγωγή και πακετομεταγωγή. Η VIAG αλλά όχι η T-Mobile αναλαμβάνει τη δέσμευση να αγοράζει ένα ελάχιστο αριθμό υπηρεσιών περιαγωγής αυτού του είδους από την T-Mobile. Η T-Mobile έχει το δικαίωμα να αγοράζει υπηρεσίες περιαγωγής από την VIAG υπό τους ίδιους όρους, αλλά δεν υποχρεούται να το πράξει.

28. Το τμήμα 5 καθορίζει τις κύριες αρχές όσον αφορά την εθνική περιαγωγή. Η ρήτρα 5.3 ορίζει ότι οι συμβαλλόμενοι δεν θα κάνουν διακρίσεις σε βάρος άλλων εθνικών ή διεθνών εταίρων περιαγωγής. Επιπλέον, κανένας από τους συμβαλλομένους δεν θα μεταχειρίζεται τους πελάτες του άλλου συμβαλλομένου λιγότερο ευνοϊκά από τους δικούς του. Η ρήτρα 5.6 αναφέρει ότι οι συμβαλλόμενοι αναλαμβάνουν τη δέσμευση να εξασφαλίσουν ότι η συνεργασία όσον αφορά την περιαγωγή δεν θα περιορίσει τον ανταγωνισμό υπηρεσιών μεταξύ των συμβαλλομένων.

29. Το τμήμα 6 αφορά την εθνική περιαγωγή από τους πελάτες της VIAG στο δίκτυο 3G της T-Mobil. Η ρήτρα 6.1 προβλέπει ότι η T-Mobile καθόλη τη διάρκεια της συμφωνίας θα εφοδιάζει την VIAG με χονδρικά αγοραζόμενη εθνική περιαγωγή. Ως μέρος της συμφωνίας, η VIAG συμφώνησε να αγοράζει μια ελάχιστη ποσότητα υπηρεσιών περιαγωγής από την T-Mobile εντός τριών ετών από την ημερομηνία έναρξης των υπηρεσιών περιαγωγής 3G (ρήτρα 6.5). Οι συμβαλλόμενοι ισχυρίζονται ότι η εμπειρία τους με την περιαγωγή VIAG στο δίκτυο GSM της T-Mobile αποδεικνύει ότι κατά πάσα πιθανότητα αυτό θα αντιπροσωπεύει πολύ μικρό ποσοστό των απαιτήσεων της VIAG. Αντίστροφα, το τμήμα 7 αφορά την εθνική περιαγωγή από τους πελάτες της T-Mobil στο δίκτυο 3G της VIAG. Η ρήτρα 7.1 αναφέρει ότι η T-Mobile έχει τη δυνατότητα αλλά όχι την υποχρέωση να αγοράζει υπηρεσίες περιαγωγής 3G από την VIAG. Ωστόσο, αν η T-mobile αναλάβει τη δέσμευση να αγοράζει υπηρεσίες διεθνούς περιαγωγής από την VIAG, θα έχει στην ίδια υποχρέωση ελάχιστης αγοράς όπως και η VIAG (ρήτρα 7.4)

30. Το τμήμα 8 καθορίζει συγκεκριμένους κανόνες για τον αποκλεισμό πελατών. Η ρήτρα 8.3 ορίζει ότι ο συμβαλλόμενος που παρέχει εθνική περιαγωγή έχει το δικαίωμα να αποκλείει συνδρομητές του άλλου συμβαλλομένου από το δίκτυό του. Επίσης, ο συμβαλλόμενος που χρησιμοποιεί εθνική περιαγωγή μπορεί να αποκλείσει τους δικούς του πελάτες από τη χρήση των υπηρεσιών του άλλου συμβαλλομένου. Αυτό ισχύει σε περιπτώσεις αλληλεπικαλυπτόμενων περιοχών. Η συμφωνία παρέχει επίσης πληροφορίες σχετικά με τις περιοχές θέσης αναζήτησης στις οποίες προβλέπεται ο αποκλεισμός και τις περιπτώσεις στις οποίες δεν υπάρχει ανάγκη αποκλεισμού.

31. Το τμήμα 10 περιλαμβάνει ένα δυαδικό σύστημα τιμολόγησης για την περιαγωγή 3G. Προβλέπεται ότι οι τιμές για την περιαγωγή 3G με κυκλωματομεταγωγή (που προορίζεται για τις υπηρεσίες φωνητικής τηλεφωνίας) βασίζονται στις αντίστοιχες τιμές απόληξης διασύνδεσης(14). Οι τιμές χονδρικής για την περιαγωγή 3G με πακετομεταγωγή βασίζεται σε λιανικό πρότυπο μείον ένα πρότυπο τιμολόγησης λαμβάνοντας υπόψη τις πιθανές μελλοντικές εξελίξεις των τιμών περιαγωγής με πακετομεταγωγή και της ζήτησης. Επιπλέον, η συμφωνία επίσης προβλέπει, ως γενική αρχή, ότι κάθε συμβαλλόμενος πρέπει να εξασφαλίσει ότι οι συνδρομητές περιαγωγής του άλλου συμβαλλόμενου στο δίκτυό του αντιμετωπίζονται ισότιμα με τους δικούς του συνδρομητές (ρήτρα 5.3).

32. Το τμήμα 11 καθορίζει ειδικούς κανόνες για την μεταπώληση ικανοτήτων εθνικής περιαγωγής σε τρίτα μέρη. Η ρήτρα 11.1.α θεσπίζει τον γενικό κανόνα ότι κάθε συμβαλλόμενος έχει το δικαίωμα να μεταπωλεί την ικανότητα περιαγωγής του άλλου συμβαλλομένου σε μεταπωλητές και φορείς παροχής υπηρεσιών. Ωστόσο, η μεταπώληση κυκλωματομεταγωγικών (φωνητικών) ικανοτήτων σε "MVNO" γίνεται μόνο υπό τον όρο της έγκρισης του αντισυμβαλλομένου μέρους. Η ρήτρα 11.1.β ορίζει ότι οι συμβαλλόμενοι έχουν το δικαίωμα να διαθέτουν ικανότητες εθνικής περιαγωγής του άλλου συμβαλλομένου σε φορείς εκμετάλλευσης κινητών ιδεατών δικτύων ("MVNO") για την κίνηση δεδομένων ("MVNO δεδομένων")(15), υπό τον όρο ότι οι εν λόγω MVNO δεν χρησιμοποιούν την εν λόγω ικανότητα για την παροχή υπηρεσιών σε τελικούς πελάτες, υπηρεσίες οι οποίες ουσιαστικά ταυτίζονται, από την άποψη των πελατών, με μια διατερματική κινητή φωνητική υπηρεσία ("MVNO φωνής"). Αυτό έχει ως στόχο να σταματήσουν οι MVNO φωνής να παρέχουν φωνητικές υπηρεσίες μέσω του πρωτοκόλλου Internet βάσει πρόσβασης περιαγωγής που χρεώνεται σε τιμές δεδομένων, και κατ' αυτόν τον τρόπο να προσφέρουν τιμές φθηνότερες των συμβαλλομένων στις αγορές λιανικής. Οι συμβαλλόμενοι μπορούν να παρέχουν ικανότητα περιαγωγής για κίνηση φωνής στους MVNO δεδομένων ενεργώντας ως μεταπωλητές, αλλά είναι πιθανό η χρέωση να είναι υψηλότερη. Η ρήτρα 11.1.β θα αναθεωρηθεί στο τέλος του 2003.

33. Επιπλέον, η ρήτρα 11.1.γ ορίζει ότι η μεταπώληση ικανότητας περιαγωγής σε άλλους δικαιοδόχους φορείς εκμετάλλευσης δικτύου στους MVNO φωνής όπως αυτοί ορίζονται στη ρήτρα 11.1.β πρέπει να εγκριθεί από τον άλλο συμβαλλόμενο. Ωστόσο, σύμφωνα με τη ρήτρα 11.2, η απαίτηση της εκ των προτέρων συγκατάθεσης βάσει της ρήτρας 11.1.γ δεν ισχύει αν οι MVNO είναι εταιρίες ομίλου, υπό τον όρο ότι εφαρμόζουν τα διαφορετικά καθεστώτα τιμολόγησης για τις υπηρεσίες φωνής και δεδομένων. Επιπλέον, σύμφωνα με τη ρήτρα 11.3, αφ'ής στιγμής ένας συμβαλλόμενος προσφέρει ο ίδιος περιαγωγή σε τρίτο μέρος (όχι εταιρία ομίλου) που αποτελεί "MVNO φωνής" και προσφέρει υπηρεσίες που, από την άποψη των καταναλωτών, ουσιαστικά ταυτίζονται με διατερματική κινητή φωνητική υπηρεσία κατά την έννοια της ρήτρας 11.1.β, ο εν λόγω συμβαλλόμενος υποχρεούται να επιτρέψει στον άλλο συμβαλλόμενο να παρέχει και αυτός τις ικανότητες εθνικής περιαγωγής τους σε ανάλογους "MVNO φωνής".

5.4. Διάρκεια

34. Η συμφωνία θα συνεχίσει να ισχύει μέχρι την 31ή Δεκεμβρίου 2011, ημερομηνία μετά την οποία θα ανανεωθεί αυτόματα για δύο χρόνια, εκτός εάν ένας από τους συμβαλλομένους ζητήσει τη λήξη της παρέχοντας διετή προθεσμία.

6. ΕΠΙΧΕΙΡΗΜΑΤΑ ΤΩΝ ΣΥΜΒΑΛΛΟΜΕΝΩΝ

35. Οι συμβαλλόμενοι εξηγούν κυρίως την ανάγκη για τη σύναψη της συμφωνίας τους όσον αφορά την κοινή χρήση δικτύου 3G με χρηματοοικονομικούς όρους. Ειδικότερα, ισχυρίζονται ότι η κοινή χρήση δικτύου είναι απαραίτητη: (1) πρώτον, διότι η υποδομή 3G κοστίζει ακριβότερα απ' ότι οι προηγούμενες, δεδομένης της πολύ μεγαλύτερης πυκνότητας κεραιών που αυτή απαιτεί, συγκεκριμένα δύο φορές μεγαλύτερη από τα δίκτυα GSM 2G· (2) δεύτερον, διότι μετά τη χορήγηση αδειών 3G οι προσδοκίες όσον αφορά τα έσοδα από τις υπηρεσίες 3G έχουν αναθεωρηθεί προς τα κάτω· και (3) τρίτον, διότι λόγω της γενικής ύφεσης στον τομέα των κινητών τηλεπικοινωνιών, το κόστος συγκέντρωσης κεφαλαίου έχει αυξηθεί. Ως αποτέλεσμα της συμφωνίας, οι συμβαλλόμενοι αναμένουν να μειώσουν μέχρι 30 % τις επενδύσεις τους στην υποδομή δικτύου και να επιτύχουν περαιτέρω μειώσεις όσον αφορά τις δαπάνες λειτουργίας δικτύου.

36. Άρθρο 81 παράγραφος 1: Οι συμβαλλόμενοι ισχυρίζονται ότι η συμφωνία δεν έχει ως αντικείμενο ή ως αποτέλεσμα τον περιορισμό του ανταγωνισμού εντός της κοινής αγοράς σε αντίθεση προς το άρθρο 81 παράγραφος 1, δεδομένου ότι η προβλεπόμενη κοινή χρήση θέσης και η ενδεχόμενη κοινή χρήση RAN δεν θα έχει ως αποτέλεσμα την από κοινού χρήση δικτύων πυρήνα, και διότι η συμφωνία απαιτεί από τους συμβαλλομένους να διατηρήσουν πλήρως τον ανταγωνισμό στο επίπεδο υπηρεσιών και λιανικής πώλησης. Επιπλέον, οι συμβαλλόμενοι θα παραμείνουν ανεξάρτητοι όσον αφορά τον προγραμματισμό, το σχεδιασμό και τις λειτουργίες δικτύου, και κάθε αποκάλυψη τεχνικών πληροφοριών θα περιορίζεται στο ελάχιστο απαραίτητο.

37. Άρθρο 81 παράγραφος 3: Ο κύριος δυνητικός περιορισμός του ανταγωνισμού αφορά τους περιορισμούς όσον αφορά την μεταπώληση ικανότητας σε "MVNO δεδομένων". Εάν η συμφωνία θεωρηθεί ότι περιορίζει τον ανταγωνισμό, οι συμβαλλόμενοι ισχυρίζονται ότι στην εναλλακτική περίπτωση μπορεί να δοθεί απαλλαγή σύμφωνα με το άρθρο 81 παράγραφος 3. Δεδομένων των υψηλών εξόδων για την άδεια καθώς και της σημαντικής μείωσης όσον αφορά την εμπορική αξία του φάσματος 3G, οι συμβαλλόμενοι ισχυρίζονται ότι η από κοινού χρήση υποδομής θα τους επιτρέψει να μειώσουν τις κεφαλαιουχικές δαπάνες και τις δαπάνες λειτουργίας μειώνοντας τις επενδύσεις τους σε υποδομή δικτύου καθώς και τα έξοδα λειτουργίας δικτύου. Σύμφωνα με τους συμβαλλόμενους, αυτό είναι απαραίτητο δεδομένου ότι η από κοινού χρήση υποδομής θα μειώσει κάπως το βάρος που συνεπάγεται το ταυτόχρονο άνοιγμα της πρόσβασης στην αγορά 3G στην ΕΕ. Επιπλέον, οι συμβαλλόμενοι ισχυρίζονται ότι η υιοθετηθείσα προσέγγιση εναρμονίζεται με την πολιτική που ακολουθεί η RegTP, η γερμανική ΕΚΑ, καθώς και άλλες ΕΚΑ όπως η Oftel στο ΗΒ. Επιπλέον, η κοινή χρήση υποδομής καθίσταται απαραίτητη λόγω των περιορισμών προγραμματισμού και προκειμένου να προστατευθεί το περιβάλλον.

38. Οι συμβαλλόμενοι ισχυρίζονται ότι τελικά θα ωφεληθούν οι καταναλωτές μέσω της παράδοσης ταχύτερων, περισσότερο καινοτόμων υπηρεσιών 3G σε χαμηλότερες τιμές. Τέλος, οι συμβαλλόμενοι δηλώνουν ότι ο ανταγωνισμός όχι μόνο θα διατηρηθεί αλλά και θα αυξηθεί στις αγορές για δίκτυα και υπηρεσίες 3G στη Γερμανία, δεδομένου ότι η συμφωνία θα επιτρέψει την ταχύτερη και πληρέστερη ανάπτυξη δικτύου, με αποτέλεσμα την τόνωση του ανταγωνισμού.

7. ΣΥΜΠΕΡΑΣΜΑ

39. Η Επιτροπή προτίθεται να λάβει ευνοϊκή θέση όσον αφορά την κοινοποιηθείσα συμφωνία. Πριν το πράξει, η Επιτροπή καλεί τους τρίτους ενδιαφερόμενους να υποβάλουν τις παρατηρήσεις τους εντός προθεσμίας ενός μηνός από τη δημοσίευση της παρούσας ανακοίνωσης, στη διεύθυνση ή στον αριθμό φαξ που αναφέρεται στη συνέχεια, σημειώνοντας την αναφορά: Υπόθεση COMP/N.38.369 - Rahmenvertrag T-Mobil Deutschland/VIAG Interkom (κοινοποίηση).

European Commission Directorate-General for Competition

Directorate C

B - 1049 Βρυξέλλες Φαξ (32-2) 296 70 81 e-mail: wolf.sauter@cec.eu.int

40. Εάν ένας ενδιαφερόμενος που υποβάλλει παρατηρήσεις θεωρεί ότι αυτές περιέχουν επιχειρηματικά μυστικά, θα πρέπει να επισημάνει τα σημεία τα οποία, κατά την άποψή του, δεν θα πρέπει να αποκαλυφθούν για το λόγο ότι περιέχουν επιχειρηματικά μυστικά ή άλλες εμπιστευτικές πληροφορίες, αναφέροντας τους σχετικούς λόγους. Εάν η Επιτροπή δεν λάβει μια αιτιολογημένη αίτηση, θα θεωρήσει ότι οι παρατηρήσεις δεν περιέχουν εμπιστευτικές πληροφορίες.

(1) Η Επιτροπή έλαβε επίσης σχετική κοινοποίηση, με ημερομηνία 6 Φεβρουαρίου 2002, από τις εταιρίες BT Cellnet Limited (και BT 3G Limited) και One2One Personal Communications Limited όσον αφορά την τοποθέτηση δικτύου 3G και διμερή συμφωνία περιαγωγής 3G για το ΗΒ. Η εν λόγω συμφωνία εξετάζεται ξεχωριστά (υπόθεση COMP/N.38.370 - συμφωνία ΗΒ)

(2) EE C 53 της 28.2.2002, σ. 18.

(3) Τον Αύγουστο του 2000, η γερμανική κυβέρνηση χορήγησε 6 άδειες 3G μετά από διαδικασία πλειστηριασμού συχνότητας αξίας 50,8 δισ. ευρώ. Οι εταιρίες που έλαβαν τις άδειες ήταν οι T-Mobile, Vodafone-Mannesmann, E-Plus, Viag Interkom Group, Group 3G and Mobilcom multimedia.

(4) Η εισαγωγή κινητών επικοινωνιών τρίτης γενιάς στην Ευρωπαϊκή Ένωση: η τρέχουσα κατάσταση και η περαιτέρω πορεία [COM(2001) 141 τελικό της 20ής Μαρτίου 2001].

(5) Η πρώτη γενιά ήταν το GSM 900, η δεύτερη το DCS 1800 (που αναφέρεται πλέον ως GSM 1800)· το GPRS θεωρείται συχνά ως ενδιάμεση φάση (ή "2.5 G") μεταξύ της 2G και της 3G.

(6) Οδηγία 97/13/EΚ του Ευρωπαϊκού Κοινοβουλίου και του Συμβουλίου της 10ης Απριλίου 1997 (EE L 117 της 1997, σ. 15). Η εν λόγω οδηγία καθορίζει τις διαδικασίες που σχετίζονται με τη χορήγηση αδειών για την παροχή υπηρεσιών τηλεπικοινωνιών και τους όρους για τη χορήγηση των εν λόγω αδειών.

(7) Απόφαση αριθ. 128/1999/EΚ του Ευρωπαϊκού Κοινοβουλίου και του Συμβουλίου της 14ης Δεκεμβρίου 1998, ΕΕ L 17 του 1998, σ. 1).

(8) "Η εισαγωγή κινητών επικοινωνιών τρίτης γενιάς στην Ευρωπαϊκή Ένωση: η τρέχουσα κατάσταση και η περαιτέρω πορεία" [COM(2001) 141 τελικό της 20ής Μαρτίου 2001].

(9) Στο ίδιο κείμενο, παράγραφος 4.3.

(10) "Προς την πρώτη πλήρη παρουσίαση κινητών επικοινωνιών τρίτης γενιάς" [COM(2002) 301 τελικό της 11ης Ιουνίου 2002].

(11) Διάφορες άλλες εθνικές νομοθετικές αρχές (ΕΚΑ) στην ΕΕ έχουν εκδώσει οδηγούς όσον αφορά τους όρους υπό τους οποίους η κοινή χρήση υποδομής συμβιβάζεται με τις εθνικές απαιτήσεις αδειοδότησης και κανονισμών. Στη Γερμανία, η RegTP εξέδωσε την Ερμηνεία των όρων χορήγησης UMTS υπό το πρίσμα των πρόσφατων τεχνολογικών εξελίξεων, RegTP (6 Ιουνίου 2001), που διατίθεται στη διεύθυνση www.regtp.de. Το Μάιο του 2001, η Oftel, η ΕΚΑ του ΗΒ, δημοσίευσε ανακοίνωση σχετικά με την κοινή χρήση της κινητής υποδομής 3G στο ΗΒ, που διατίθεται στη διεύθυνση http://www.oftel.gov.uk/publications/mobile/infrashare0501.htm. Οι ολλανδικές και γαλλικές ΕΚΑ δημοσίευσαν ανάλογα έγγραφα οδηγούς, που διατίθενται στις διευθύνσεις http://www.opta.nl/download/concept_notitie_nma_vw_opta_umts_netwerken_190701.pdf http://www.art-telecom.fr/dossiers/umts/partage-infras.htm

(12) Διάφορες άλλες εθνικές νομοθετικές αρχές (ΕΚΑ) στην ΕΕ έχουν εκδώσει οδηγούς όσον αφορά τους όρους υπό τους οποίους η κοινή χρήση υποδομής συμβιβάζεται με τις εθνικές απαιτήσεις αδειοδότησης και κανονισμών. Στη Γερμανία, η RegTP εξέδωσε την Ερμηνεία των όρων χορήγησης UMTS υπό το πρίσμα των πρόσφατων τεχνολογικών εξελίξεων, RegTP (6 Ιουνίου 2001), που διατίθεται στη διεύθυνση www.regtp.de. Το Μάιο του 2001, η Oftel, η ΕΚΑ του ΗΒ, δημοσίευσε ανακοίνωση σχετικά με την κοινή χρήση της κινητής υποδομής 3G στο ΗΒ, που διατίθεται στη διεύθυνση http://www.oftel.gov.uk/publications/mobile/infrashare0501.htm. Οι ολλανδικές και γαλλικές ΕΚΑ δημοσίευσαν ανάλογα έγγραφα οδηγούς, που διατίθενται στις διευθύνσεις http://www.opta.nl/download/concept_notitie_nma_vw_opta_umts_netwerken_190701.pdf http://www.art-telecom.fr/dossiers/umts/partage-infras.htm

(13) "Λογικά διακριτός" σημαίνει ότι ένα υλικό στοιχείο δικτύου, λόγω του προγραμματισμού του, μπορεί να επιτελέσει λογικά διακριτές λειτουργίες για τα δύο δίκτυα, όπως εάν είχαν χρησιμοποιηθεί δύο ξεχωριστοί κόμβοι Β ή RCS.

(14) Η κυκλωματομεταγωγή αποτελεί τεχνική μετάδοσης η οποία βασίζεται σε μια συνεχή ροή δεδομένων μέσω μιας μόνιμης σύνδεσης μεταξύ των σημείων προέλευσης και προορισμού για τη διάρκεια μιας κλήσης.

(15) Η πακετομεταγωγή αποτελεί μια αποτελεσματικότερη τεχνική μετάδοσης που βασίζεται στη διαίρεση των μεταδιδόμενων πληροφοριών σε πακέτα τα οποία αποστέλλονται ξεχωριστά, χρησιμοποιώντας το δίκτυο μόνο όταν υπάρχουν δεδομένα προς αποστολή. Οι MVNO αποτελούν επιχειρήσεις με δικό τους κωδικό κινητού δικτύου και δική τους σειρά κινητών αριθμών IMSI (διεθνής ταυτότητα κινητού συνδρομητή) ή ισοδύναμου για 3G, αλλά οι οποίοι δεν διαθέτουν άδεια για την εκμετάλλευση ασύρματων συχνοτήτων.